Նախագիծ

**ՀԱՄԱՁԱՅՆԱԳԻՐ**

Եվրասիական տնտեսական միության շրջանակներում գյուղատնտեսական բույսերի սերմերի շրջանառության մասին

Եվրասիական տնտեսական միության անդամ պետությունները, այսուհետ՝ անդամ պետություններ,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի վրա,

ելնելով գյուղատնտեսական բույսերի սերմերի շուկայի զարգացման և անդամ պետությունների մրցունակ գյուղատնտեսական արտադրանքի արտադրության ծավալների ավելացման նպատակով գյուղատնտեսական բույսերի սերմնաբուծության ոլորտում համագործակցության հարցում անդամ պետությունների փոխադարձ շահագրգռվածությունից,

ճանաչելով Եվրասիական տնտեսական միության (այսուհետ՝ Միություն) շրջանակներում գյուղատնտեսական բույսերի սորտերի շրջանառության, սորտերի փորձարկման և գյուղատնտեսական բույսերի սերմնաբուծության ոլորտներում պահանջների միասնականացման նպատակահարմարությունը,

պահպանելով փոխադարձ հարգանքի, հավասարության և հրապարակայնության սկզբունքները,

համաձայնեցին հետևյալի մասին՝

Հոդված 1

Սույն համաձայնագրի նպատակներով օգտագործվում են հասկացություններ, որոնք ունեն հետևյալ իմաստը՝

«գյուղատնտեսական բույսերի սորտերի միասնական ռեեստր»՝ ընդհանուր տեղեկատվական ռեսուրս, որը տեղեկություններ է պարունակում ազգային ռեեստրներում ընդգրկված գյուղատնտեսական բույսերի սորտերի մասին.

«սորտի փորձարկում»՝ սորտի տնտեսական և կենսաբանական հատկությունների, ինչպես նաև սորտի տարբերակիչ հատկանիշների, միատարրության և կայունության որոշման միջոցառումներ՝ ազգային ռեեստրում այն ընդգրկելու նպատակով.

«ազգային ռեեստր»՝ անդամ պետության տարածքում օգտագործման համար արտոնված (թույլատրված, երաշխավորվող) գյուղատնտեսական բույսերի սորտերի՝ անդամ պետության օրենսդրությանը համապատասխան ձևավորվող ռեեստր.

«գյուղատնտեսական բույսերի սերմերի շրջանառություն»՝ մեկ անդամ պետության տարածքից մյուս անդամ պետության տարածք (այդ թվում՝ Միության անդամ չհանդիսացող պետության տարածքով) գյուղատնտեսական բույսերի սերմերի տեղափոխումը, դրանց պահպանումն ու իրացումը.

«գյուղատնտեսական բույսերի սերմերի ցանքային (տնկման) որակներ»՝ գյուղատնտեսական բույսերի սերմերի որակի այն ցուցանիշների ամբողջությունը, որոնք բնորոշում են ցանքի (տնկման) համար սերմերի պիտանիությունը.

«գյուղատնտեսական բույսեր»՝ հացահատիկային, հացահատիկաոլոռային, ձավարատու, կերային, տեխնիկական, յուղատու, եթերայուղատու, բանջարեղենային, բոստանային, պտղատու, հատապտղատու, դեղատու մշակաբույսեր, ինչպես նաև կարտոֆիլ և խաղող.

«գյուղատնտեսական բույսերի սերմեր»՝ բույսերի բուն սերմերը, տնկիները, պտուղները, բարդ պտուղների մասերը, պտղաբույլերը, կոճղեզները, պալարները և բույսերի այլ գեներատիվ և վեգետատիվ մասեր, որոնք նախատեսված են գյուղատնտեսական բույսերի սորտերի բազմացման և (կամ) վերարտադրության համար.

«սերմնաբուծություն»՝ գյուղատնտեսական բույսերի սերմերի արտադրության, տեղափոխման, պահպանման, իրացման և օգտագործման հետ կապված գործունեություն.

«սորտ»՝ բուսաբանական տաքսոններից ստորադասի շրջանակներում գյուղատնտեսական բույսերի խումբ, որը որոշվում է տվյալ գենոտիպը կամ գենոտիպերի համակցությունը բնորոշող հատկանիշների արտահայտվածության աստիճանով, միևնույն բուսաբանական տաքսոնի գյուղատնտեսական բույսերի այլ խմբերից տարբերվում է մեկ կամ մի քանի հատկանիշներով կամ հատկանիշների արտահայտվածության աստիճանով և կայուն է.

«գյուղատնտեսական բույսերի սերմերի սորտային որակներ»՝ հատկանիշների ամբողջություն, որը բնորոշում է գյուղատնտեսական բույսերի սերմերի պատկանելությունը որոշակի սորտի:

Հոդված 2

Սույն համաձայնագրով կարգավորվում են Միության շրջանակներում գյուղատնտեսական բույսերի սերմերի շրջանառության հետ կապված իրավահարաբերությունները՝ բացառությամբ գյուղատնտեսական այն բույսերի սերմերի, որոնց սորտերի գենետիկական ծրագիրը գենային ինժեներիայի նյութ է պարունակում։

Հոդված 3

1. Միության շրջանակներում գյուղատնտեսական բույսերի սերմերի շրջանառությունն իրականացվում է դրանց սորտային և ցանքային (տնկման) որակների մասին տեղեկություններ պարունակող և ռուսերենով ու անդամ պետության պետական լեզվով (պետական լեզուներով) (եթե դա նախատեսված է անդամ պետության օրենսդրությամբ) ձևակերպված փաստաթղթերի առկայության դեպքում։

Եթե գյուղատնտեսական բույսերի սերմերը մշակվել են քիմիական կամ կենսաբանական պատրաստուկներով, ապա Միության շրջանակներում դրանց շրջանառությունն իրականացվում է փաթեթավորված տեսքով՝ ի թիվս սույն կետի առաջին պարբերությունում նշված փաստաթղթերի, նաև այդ սերմերն ուղեկցող փաստաթղթերում և դրանց մականշվածքի (պիտակի) վրա նշվող՝ քիմիական կամ կենսաբանական պատրաստուկի անվանման մասին ռուսերենով և անդամ պետության պետական լեզվով (պետական լեզուներով) (եթե դա նախատեսված է անդամ պետության օրենսդրությամբ) տեղեկատվության առկայության դեպքում։

2. Անդամ պետությունները ճանաչում են գյուղատնտեսական բույսերի սերմերի սորտային և ցանքային (տնկման) որակների մասին տեղեկություններ պարունակող փաստաթղթերը, որոնք տրվել են մյուս անդամ պետությունների կողմից՝ անդամ պետությունների առաջարկների հիման վրա Եվրասիական տնտեսական հանձնաժողովի կողմից (այսուհետ՝ Հանձնաժողով) հաստատվող ցանկի համաձայն:

Հոդված 4

1. Միության շրջանակներում գյուղատնտեսական բույսերի սերմերի շրջանառության հետ կապված գործունեության տեղեկատվական ապահովման նպատակով Հանձնաժողովը ձևավորում է գյուղատնտեսական բույսերի սերմերի միասնական ռեեստր (այսուհետ` միասնական ռեեստր)։

2. Միասնական ռեեստրը ձևավորվում է սորտերի մասին այն տեղեկությունների հիման վրա, որոնք պարունակվում են ազգային ռեեստրներում և անդամ պետությունների կողմից Միության ինտեգրացված տեղեկատվական համակարգի օգտագործմամբ՝ էլեկտրոնային տեսքով ներկայացվում են Հանձնաժողով։

Միասնական ռեեստրի ձևավորման և վարման կարգը սահմանվում է Հանձնաժողովի կողմից։

Հոդված 5

Գյուղատնտեսական բույսերի սորտային նույնականացում անցկացնելու, գյուղատնտեսական բույսերի սերմերի սորտային և ցանքային (տնկման) որակները որոշելու մոտեցումների միասնականացման նպատակով անդամ պետություններն ապահովում են Հանձնաժողովի խորհրդի կողմից սահմանվող միասնական մեթոդների կիրառումը։

Հոդված 6

Անդամ պետությունները միջոցներ են ձեռնարկում սորտերի փորձարկման և սերմնաբուծության հարցերը կարգավորող իրենց օրենսդրության միասնականացման ուղղությամբ։ Անդամ պետությունների օրենսդրության միասնականացմանն ուղղված միջոցների ցանկը և այդ միասնականացման ժամկետները սահմանվում են Եվրասիական տնտեսական բարձրագույն խորհրդի կողմից։

Հոդված 7

Մինչև սույն համաձայնագրի 5-րդ հոդվածին համապատասխան ընդունվող Հանձնաժողովի խորհրդի ակտերն ուժի մեջ մտնելը՝ անդամ պետություններում կիրառվում են գյուղատնտեսական բույսերի սորտային նույնականացում անցկացնելու, գյուղատնտեսական բույսերի սերմերի սորտային և ցանքային (տնկման) որակները որոշելու մեթոդները, որոնք սահմանված են անդամ պետությունների օրենսդրությամբ։

Հոդված 8

Սույն համաձայնագիրը Միության շրջանակներում կնքված միջազգային պայմանագիր է և Միության իրավունքի մասն է կազմում։

Հոդված 9

Սույն համաձայնագրի մեկնաբանման և (կամ) կիրառման հետ կապված վեճերը կարգավորվում են «Եվրասիական տնտեսական միության մասին» 2014 թվականի մայիսի 29-ի պայմանագրով սահմանված կարգով:

Հոդված 10

Անդամ պետությունների պայմանավորվածությամբ՝ սույն համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով և կազմում են սույն համաձայնագրի անբաժանելի մասը։

Հոդված 11

Սույն համաձայնագիրն ուժի մեջ է մտնում սույն համաձայնագիրն ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից 30 օրացուցային օրը լրանալուց հետո:

Կատարված է քաղաքում 201 թվականի ի « »-ին, մեկ բնօրինակից՝ ռուսերենով։

Սույն համաձայնագրի բնօրինակը պահվում է Եվրասիական տնտեսական հանձնաժողովում, որը, որպես սույն համաձայնագրի ավանդապահ, յուրաքանչյուր անդամ պետության կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |